送張盥赴舉詩
作者：劉禹錫
朝代：唐

paragraphs: 爾生始懸弧，我作座上賓。
引箸舉湯餅，祝詞天麒麟。
今成一丈夫，坎坷愁風塵。
長裾來謁我，自號廬山人。
道舊與撫孤，悄然傷我神。
依依見眉睫，嘿嘿含悲辛。
永懷同年友，追想出谷晨。
三十二君子，齊飛凌煙旻。
曲江一會時，後會已凋淪。
況今三十載，閱世難重陳。
盛時一已過，來者日日新。
不如搖落樹，重有明年春。
火後見琮璜，霜餘識松筠。
肅風乃獨秀，武部亦絕倫。
爾今持我詩，西見二重臣。
成賢必念舊，保貴在安貧。
清時爲丞郎，氣力侔陶鈞。
乞取斗升水，因之雲漢津。